Diari Oficial de la Generalitat Valenciana


Sumari del DOGV 3864, del 25-10-2000 (2000/7856)

ORDRE de 25 de setembre de 2000, de la Conselleria d'Agricultura, Pesca i Alimentació, per la qual es complementa l'Ordre de 5 de juny de 2000, sobre mesures fitosanitàries per a plantacions de fruiters afectades pel virus de la sharka (plum pox virus) i concessió d'ajudes per arrancada d'arbres malalts.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3864

Data del DOGV
:   25-10-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7856


Data del document
:   25-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * malaltia vegetal
    * fruticultura
    * suport econòmic
    * tractament fitosanitari
    * ajuda a l'agricultura
    * ajuda pública

ORDRE de 25 de setembre de 2000, de la Conselleria d'Agricultura, Pesca i Alimentació, per la qual es complementa l'Ordre de 5 de juny de 2000, sobre mesures fitosanitàries per a plantacions de fruiters afectades pel virus de la sharka (plum pox virus) i concessió d'ajudes per arrancada d'arbres malalts. [2000/X7856]
  
Publicada l'Ordre de 5 de juny de 2000, sobre mesures fitosanitàries per a plantacions de fruiters afectades pel virus de la sharka (plum pox virus) i concessió d'ajudes per arrancada d'arbres malalts (DOGV núm. 3.776, de 21.06.2000), cal complementar i desplegar alguns aspectes del procediment referents a les ajudes que s'hi preveuen, a la vista de l'experiència adquirida al llarg de les campanyes precedents i, per tant, fent ús de les competències inherents al meu càrrec,
  
ORDENE
  
Article 1
  
Caldrà presentar les sol·licituds d'ajuda a les oficines comarcals de la Conselleria d'Agricultura, Pesca i Alimentació, o de qualsevol de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquestes sol·licituds s'ajustaran al model d'imprès que figura en l'annex I.
  
El període de sol·licitud en cada campanya serà des de l'1 de gener fins al 30 d'abril.
  
Cada sol·licitud es referirà a un únic terme municipal, i caldrà indicar-hi el polígon i la parcel·la cadastral, la superfície ocupada per la plantació, l'espècie i la varietat, i també el nombre d'arbres totals i els arbres marcats amb símptomes.
  
La sol·licitud d'ajuda es considerarà, al seu torn, com a comunicació de la possible presència de la malaltia en les parcel·les corresponents.
  
Article 2
  
Els beneficiaris que s'acullen a aquestes ajudes adjuntaran a l'imprès de sol·licitud la documentació següent:
  
- Document que acredite la propietat de les parcel·les. Respecte d'això, serà admissible una còpia de la cèdula cadastral quan el sol·licitant coincidisca amb el titular d'aquesta. En cas contrari, el sol·licitant haurà d'aportar el permís del titular per poder realitzar l'arrancada i rebre l'ajuda que pertoque.
  
- Fotocòpia del DNI o NIF del sol·licitant i del titular de la parcel·la, si s'escau.
  
- Fotocòpia del plànol cadastral on haurà de figurar el polígon i assenyalar-se la parcel·la objecte de sol·licitud.
  
- Croquis de la plantació, amb indicació de la situació dels arbres amb símptomes o presumiblement malalts. S'hi indicaran els abancalaments, si n'hi ha, i la superfície, el nombre d'arbres per bancal, els conreus adjacents i qualsevol altre detall que en facilite la localització i la identificació.
  
- Imprès oficial de manteniment de tercers amb indicació del número de compte diligenciada per l'entitat bancària.
  
Quan els documents aportats no siguen originals, les còpies d'aquests hauran d'estar compulsades.
  
Article 3
  
Els titulars de les parcel·les que detecten en aquestes els símptomes de la malaltia hauran de marcar els arbres en el camp, a fi que siga comprovada la presència de la malaltia al llarg de la campanya.
  
Quan el nombre d'arbres amb símptomes supere el 15% del total d'arbres de la parcel·la, se'n podrà sol·licitar l'arrancada de la totalitat, i tindrà dret a percebre la prima corresponent a la totalitat dels arrancats. N'hi haurà prou, en aquest cas, amb marcar fins al percentatge dels arbres de la parcel·la esmentat.
  
En cas que la sol·licitud d'arrancada no siga de la totalitat de la parcel·la sinó d'arbres concrets, caldrà consignar-ho així en la sol·licitud, i aquests arbres hauran d'estar marcats i haurà de figurar la seua localització en el croquis de la plantació que acompanya la sol·licitud.
  
La comprovació de la presència de la malaltia es realitzarà per mitjà de l'observació de símptomes en arbres o fruits, i en tot cas es prendran mostres de brots i/o fruits per a la confirmació mitjançant test serològic i/o biològic. En la mateixa visita es procedirà a comprovar les dades de la plantació que figuren en la sol·licitud.
  
Article 4
  
Partint dels resultats de la inspecció i l'anàlisi, s'emetrà una resolució amb el nombre d'arbres que cal arrancar i la quantia de l'ajuda. Així mateix, s'hi indicarà el termini màxim perquè l'arrancada es faça totalment.
  
En qualsevol cas, no es podran arrancar els arbres mentre que el sol·licitant no reba la notificació de la resolució i autorització d'arrancada per part de la Conselleria per la qual es concedeix o es denega l'ajuda ni quan, una vegada rebuda, haja presentat un recurs contra aquesta, a fi de poder resoldre'l de manera adequada. En aquest cas, quedarà paralitzat el termini d'arrancada establit, i una vegada resolta la reclamació o en el curs d'aquesta, segons el cas, s'establirà un nou termini perquè l'arrancada siga efectuada.
  
En cas de disconformitat referent a algun aspecte de la resolució, el sol·licitant estarà present en una nova inspecció i presa de mostres.
  
Per tenir dret a l'ajuda, caldrà procedir a l'arrancada dels arbres en els termes i terminis indicats en la notificació de la resolució.
  
Una vegada efectuada l'arrancada, el beneficiari notificarà a l'Àrea de Protecció dels Cultius que l'arrancada ha estat efectuada totalment.
  
Si es comprova que l'arrancada no s'ha efectuat en tots els arbres indicats en la notificació, o que s'ha realitzat incorrectament o fora de termini, sense haver sol·licitat pròrroga justificada, es perdrà el dret a percebre la subvenció i la parcel·la quedarà exclosa de l'ajuda.
  
DISPOSICIÓ FINAL
  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.
  
València, 25 de setembre de 2000
  
La consellera d'Agricultura, Pesca i Alimentació,